Ma in privaat hospitaal danksy publiek se hulp | Maroela Media
Shanei se familie en vriende het 'n trustrekening opgestel om geld in te samel sodat sy in 'n privaat hospitaal opgeneem kon word. Sy is ná die ongeluk in 'n staatshospitaal opgeneem waar die behandeling aanvanklik aanvaarbaar was, maar omstandighede het versleg toe sy na 'n gewone saal oorgeplaas is.
Noelene van Blerk, 'n vriendin van Shanei, het Sondag aan Maroela Media gesê sy is Vrydag in 'n privaat hospitaal in Vanderbijlpark opgeneem. "Sy word baie goed versorg in die hospitaal. Dokters sal Maandag X-strale neem om Shanei se fisiese vordering te bepaal," het sy gesê. "Ons sal eers daarna weet of sy in die hospitaal moet aanbly of moontlik na 'n rehabilitasiesentrum oorgeplaas moet word. Een ding is seker, sy het baie fisioterapie nodig."
Maroela Media het vroeër berig Shanei en haar babadogtertjie, Reanei, was op 23 Maart in 'n botsing in Drie Riviere betrokke. Reanei is op slag dood, terwyl Shanei met ernstige beserings na 'n hospitaal gehaas is. Shanei se regterbeen en regterarm is gebreek, haar milt moes verwyder word en sy is geopereer vir 'n skeur in haar lewer wat inwendige bloeding veroorsaak het.
Van Blerk het gesê Shanei sukkel steeds met haar geheue ná die botsing en hulle het die besluit geneem om haar steeds nie oor Reanei se afsterwe in te lig nie. "Sy kan soms nie eers onthou wat die oggend met haar gebeur het of wie by haar in die hospitaal gekuier het nie, so ons is nie seker hoe sy die nuus sal verwerk en of sy later sal onthou dat ons dit met haar gedeel het nie. Sy verwys soms na Reanei, maar het nog nie na haar gevra nie."
Van Blerk het gesê Shanei is sommige dae hartseer, maar sy weet self nie hoekom sy hartseer is nie.
"Op die gepaste tyd sal Reanei se pa en Shanei se ma saam met 'n sielkundige of 'n berader vir haar die nuus vertel."
'n Gedenkdiens is vroeër vir Reanei gehou waar haar pa, ander familie en almal wat vir haar lief was finaal kon afskeid neem. Die hele diens is op foto's en video opgeneem sodat Norris êrens in die toekoms daarna kan kyk indien sy wou.
Van Blerk het gesê die fondsinsameling duur voort omdat hulle die herstelpad nog lank kan wees en veral omdat Shanei fisioterapie gaan benodig.
Vir meer inligting oor Shanei se vordering of die trust-besonderhede waardeur geld vir haar mediese onkoste ingesamel word, besoek die Facebook-groep Mommy Shanei of stuur 'n e-pos na [email protected].
Dit is verskriklik.Troos is egter dat die kleine dingetjie in die Hemel is.
Ma sal baie hulp benodig om die dood van die dogter te verwerk en die lang tyd wat sy verloor het. Sterk te daarmee en mag die Heilige Gees met jou wees. Wat by mense onmoontlik is is by God moontlik.
Hierdie is 'n baie hartseer storie en om geheue verlies te he en nie eers weet dat jou baba oorlede is nie bly hartseer. Hopenlik sal Shanei nou die nodige diens en aandag kry op haar pad tot herstel en wens haar alle sterkte toe en medelye met die verlies van haar baba. Ook alle dank en seeninge vir al die mense en instansies wat finansieele bydraes gelewer het om dit moontlik te maak vir Shanei om goeie behandeling te kan kry asook 'n spesiale dank aan Noeleen haar vriendin wat haar so goed bystaan.
Maroela, die E-pos moet lees: [email protected]
Die finansiele hulp wat sy ontvang bewys net weer daar is nog baie goed in hierdie ou deurmekasr wereld. Sterkte vorentoe.